
"Alugy, Alugy. Virágok virága". Mária-altatók a 17-18. századi magyarországi irodalomban

     17–18. századi Mária-altatóink a magyar vallásos irodalom és egyházi hagyomány máig meghatározó darabjai. Különlegességük többek között szókincsükben, lírai eszközeikben rejlik, ahogyan összefoglalják a megelőző irodalmi korszakok jellegzetességeit is. Kutatómunkám során megkíséreltem ezen Mária-altatók összegyűjtését, és a szövegváltozatok összevetésével, eredetbeli, formai, tartalmi és műfaji vizsgálatán keresztül a régi magyarországi irodalomban betöltött szerepük megfogalmazását.
     Az altatók értelmezését az eredettörténeti elemzés, a népköltészet és a korstílusok vizsgálata alapozza meg. Sokszínűségük az évszázados irodalmi, egyházi és néphagyomány egymásra rétegződésében rejlik, lényegi értelmezésük a kor emberének Mária-tiszteletében gyökerezik. Szerkezeti felépítésük, beszédhelyzetük, nyelvi és irodalmi eszközeik teremtik meg azt a vázat, amire a szimbólum- és motívumrendszer támaszkodik. A Mária-bölcsődalok a karácsonyi énekhagyomány mellett imádságként is jelentős szerepet töltenek be, szókincskészletükben is azonosságokat felmutatva a 17–18. század bensőséges hangvételű imádságirodalmával. A Mária-altatódalok és siralmak közötti összefüggések feltárása pedig a két műfaj látens egymásra hatását és értelmezését teszi lehetővé.



